
Татарстан Республикасы Рәисе Рөстәм Миңнеханов Мәгариф һәм фән советы утырышын уздырды. Чара ТР Хөкүмәте Йортында узды.

Рөстәм Миңнеханов билгеләп үткәнчә, моңарчы күрелмәгән тышкы чакырулар илебезнең һәм республикабызның фәнни-мәгариф комплексы эшенең шартларын һәм база принципларын тамырдан үзгәртте. «Без илебез икътисадын чит илдә яңа технологияләрне үзләштерүдән аларның мөстәкыйль генерациясенә таянучы модельгә юнәлттек", - диде ул.

Республика Рәисе билгеләп үткәнчә, узып баручы ел илебезнең фәнни тикшеренүләр һәм эшләнмәләр секторын тирәнтен модернизацияләү белән үрелеп барды.

«Хәзерге вакытта Россиядә фәнни-технологик үсешнең яңартылган стратегиясе, 2030 елга кадәр чорга илкүләм максатлар, фәнни-технологик үсешнең өстенлекле юнәлешләре кабул ителде, шулай ук фәнни технологияләрне күп таләп итә торган мөһим технологияләр исемлеге расланды», - дип ассызыклады Рөстәм Миңнеханов.

Ул билгеләп үткәнчә, республикада быелны Фәнни-технологик үсеш елы дип игълан иткәндә, Татарстанның фәнни-мәгариф комплексын ил өчен мөһим бурычларны хәл итүгә әзерлекнең яңа дәрәҗәсенә чыгару максаты куелган иде.

ТР Премьер-министры урынбасары Ләйлә Фазлыева үз чыгышында хәбәр иткәнчә, фәнни-технологик үсеш елы кысаларында республикада 131 чара гамәлгә ашырылган. Яртысыннан артыгы (52%) профессиональ бергәлекләр һәм аралашу мәйданчыклары булдыруга юнәлдерелгән. Чараларда 400 мең кеше, нигездә мәктәп укучылары катнашкан.

«Бурыч аңлаешлы - фәнне популярлаштыру мәгариф оешмаларыннан башланырга тиеш",-диде вице-премьер. «Университет технологик эшкуарлыгы платформасы» федераль проектын гамәлгә ашыру чорында студентларның 734 стартапы гамәлгә ашырылган. Бу күрсәткеч буенча республика Россия буенча 2 нче урында тора. "Фән белән кызыксынуны мәктәпкәчә яшьтән үк тәрбияләргә кирәк. Бу бурычны без Фәнни-технологик үсеш елында да өстенлекле бурыч дип билгеләдек. "Фән сәгате" проектына 100 мең мәктәпкәчә яшьтәге бала җәлеп ителгән. Бу шактый яхшы күрсәткеч. Балалар бакчаларында эксперименталь һәм цифрлы лабораторияләр, робот техникасы һәм конструкцияләү кабинетлары булдырылды", - диде Ләйлә Фазлыева.

Ул югары уку йортлары һәм Россия Фәннәр академиясенең Казан фәнни үзәге базасында төзелгән 38 яшьләр фәнни лабораториясен аерым билгеләде. Яшь галимнәрнең басма активлыгы 5,6%ка арткан, Россия һәм чит ил конференцияләрендә яшь галимнәрнең 24 өстәмә нотыгы башкарылган, 12 диссертация эше гамәлгә ашырылган.

Быел алты алдынгы инженерлык мәктәбе эшен дәвам итте. Аларның бурычы - белем бирү процессын оештыруның яңа моделе һәм югары квалификацияле белгечләр әзерләү.

2025 елда фәнни-технологик үсеш буенча проект офисы утырышын партнер - предприятиеләр тарафыннан гамәлгә ашыру йомгакларын анализлау һәм әлеге нәтиҗәләрдән канәгать булу максатында уздыру планлаштырыла.

Моннан тыш, төбәкләрнең фәнни-технологик үсеше илкүләм рейтингында Татарстан лидерлык позициясен саклап калды, 3 урынны алды. ТР Фәннәр академиясе президенты Рифкать Миңнеханов искәрткәнчә, быел 20 сынау төбәге, шул исәптән Татарстан, фәнни-технологик үсешнең дәүләт программаларын эшләде.

Төбәк комплекслы программалары нигезендә киләчәктә федераль дәүләт программасын яңарту планлаштырыла. Россия Фәннәр академиясенең Казан фәнни үзәгенең фәнне популярлаштыру өлкәсендәге тәҗрибәсе турында оешма директоры Алексей Калачев сөйләде.

Казан федераль университеты ректоры Ленар Сафин югары уку йортының «Фән һәм университетлар» илкүләм проектында катнашуы турында хәбәр итте.

«Кибер Авто Тех» алдынгы инженерлык мәктәбе мисалында югары уку йорты фәненең икътисадның реаль секторы предприятиеләре белән кооперация тәҗрибәсе турында «КАМАЗ» ГАҖ генераль директоры урынбасары Жанна Хәлиуллина сөйләде.
Рөстәм Миңнеханов: Моңарчы күрелмәгән тышкы чакырулар илебезнең һәм республикабызның фәнни-мәгариф комплексы эшенең шартларын һәм база принципларын тамырдан үзгәртте